**Informatīvais ziņojums par 2018. gada 22. – 23. maija Eiropas Savienības Izglītības, jaunatnes, kultūras un sporta ministru padomē izskatāmajiem Izglītības un zinātnes ministrijas kompetencē esošajiem jautājumiem**

2018. gada 22. – 23. maija Eiropas Savienības (turpmāk – ES) Izglītības, jaunatnes, kultūras un sporta ministru padomes darba kārtībā tiks izskatīti šādi Izglītības un zinātnes ministrijas kompetencē esoši jautājumi:

**I Izglītības jomā:**

**1. Padomes ieteikuma projekts par pamatkompetencēm mūžizglītībā** – *apstiprināšana.*

Šis Padomes ieteikuma projekts ir izstrādāts, ņemot vērā 2018. gada 17. janvārī Eiropas Komisijas (turpmāk – EK) publicēto priekšlikumu. Eiropas Sociālo tiesību pīlārā kā pirmais princips ir noteikts, ka ikvienam ir tiesības uz kvalitatīvu un iekļaujošu vispārīgo un profesionālo izglītību un mūžizglītību, lai varētu saglabāt un iegūt prasmes, kas ļauj pilnā mērā piedalīties sabiedrības dzīvē un veiksmīgi mainīt darbu darba tirgū. Kompetenču attīstības veicināšana ir viens no mērķiem, veidojot Eiropas izglītības telpu, lai varētu “pilnībā izmantot izglītības un kultūras sniegto potenciālu nodarbinātības, sociālā taisnīguma, aktīva pilsoniskuma veicināšanā, un kā līdzekli, lai pieredzētu Eiropas identitāti visā tās daudzveidībā”.

Jaunajā Prasmju programmā Eiropai tika paziņots par 2006. gada Ieteikuma par pamatprasmēm mūžizglītībā pārskatīšanu, atzīstot, ka ieguldījumi prasmēs un kompetencēs un vienota izpratne par galvenajām kompetencēm ir pirmais solis ceļā uz izglītības un neformālās mācīšanās sekmēšanu Eiropā. Šajā Padomes ieteikuma projektā pamatkompetences tiek definētas kā zināšanu, prasmju un attieksmju kopums, kur:

a) zināšanas ir fakti un skaitļi, jēdzieni, idejas un teorijas, kas jau ir atzītas un pamato izpratni par konkrētu jomu vai tematu;

b) prasmes definē kā spēju un iespēju īstenot procesus un izmantot pastāvošās zināšanas, lai sasniegtu rezultātus;

c) ar attieksmēm saprot attieksmes un domāšanas veidus, kas izpaužas kā gatavība rīkoties vai reaģēt uz idejām, cilvēkiem vai situācijām.

*Padomes ieteikuma projekts nosaka astoņas pamatkompetences:* rakstpratības kompetence; daudzvalodu kompetence; matemātiskā kompetence un kompetence dabaszinātnēs, tehnoloģijās un inženierzinātnēs; digitālā kompetence; personīgā, sociālā un mācīšanās mācīties kompetence; pilsoniskuma kompetence; uzņēmējdarbības kompetence; kultūras izpratnes un izpausmes kompetence.

**Latvijas pozīcija:** **Latvija atbalsta** **Padomes ieteikuma projekta par pamatkompetencēm mūžizglītībā apstiprināšanu,** kas uzsver nepieciešamību pilnveidot un nodrošināt galveno kompetenču attīstību visiem cilvēkiem visa mūža garumā.

Latvija ir uzsākusi mācību satura pilnveidi visos izglītības līmeņos, kura ietvaru veido tikumi, caurviju prasmes, izpratne un pamatpras­mes mācību jomās. Mērķis ir lietpratīgs skolēns, kurš grib un spēj mācīties visu mūžu, prot risināt reālas dzīves izaicinājumus, radīt inovācijas, attīstīt dažādas personības īpašības, kas palīdz veidoties par laimīgu un atbildīgu per­sonību.

Latvijai ir būtiski veicināt kompetenču attīstību zinātnēs, tehnoloģijās, inženierzinātnēs un matemātikā (STEM) un uzlabot digitālo kompetenču līmeni visos izglītības līmeņos, kā arī veicināt indivīda spēju izmantot matemātiskos pamatprincipus ikdienas situācijās un izprast matemātikas digitālos aspektus.

Latvija uzskata, ka indivīdiem jāsaprot plašsaziņas līdzekļu loma un funkcijas demokrātiskā sabiedrībā, jāizprot nosacījumi, saskaņā ar kuriem plašsaziņas līdzekļi var pildīt savas funkcijas; kritiski izvērtēt mediju saturu un mediju funkcijas; iesaistīties plašsaziņas līdzekļos pašizpausmei, starpkultūru dialogam un demokrātiskai līdzdalībai; iegūt un izmantot prasmes (tostarp IKT), kas vajadzīgas, lai radītu lietotāju radītu saturu.

Latvija atbalsta pieredzes apmaiņu starp dalībvalstīm par pamatkompetenču progresu visos izglītības sektoros, tostarp neformālas mācīšanās jomā.

**2. Padomes ieteikuma projekts par kopīgu vērtību, iekļaujošas izglītības un mācīšanas Eiropas dimensijas veicināšanu** – *apstiprināšana.*

Šis Padomes ieteikuma projekts ir izstrādāts, ņemot vērā 2018. gada 17. janvārī EK publicēto priekšlikumu, un tajā tiek atzīmēts, ka tas, ka dalībvalstis ir pieņēmušas Līgumā par ES darbību noteiktās vērtības, rada kopēju pamatu, kas veido īpašo Eiropas dzīvesveida un identitātes iezīmi un nodrošina ES vietu pasaules mērogā.

ES un tās dalībvalstis saskaras ar dažādām problēmām, tostarp populismu, ksenofobiju, diskrimināciju, viltus ziņu un maldinošas informācijas izplatīšanos, kā arī radikalizāciju. Šie apstākļi varētu radīt ievērojamu apdraudējumu mūsu demokrātiju pamatiem, vājināt uzticību tiesiskumam un demokrātiskām iestādēm, kā arī ietekmēt kopēju piederības izjūtu Eiropas sabiedrībās un to starpā.

Padomes ieteikuma projektā tiek uzsvērts, ka nepietiekama informētība par ES rašanos, tās izveides iemesliem un pamatdarbību veicina maldinošas informācijas izplatību un neļauj veidot informētus viedokļus par tās darbībām. Zināšanas par ES daudzveidību un tās dalībvalstīm veicina savstarpēju cieņu, izpratni un sadarbību dalībvalstīs un to starpā.

Izglītībai visos līmeņos un jau no agrīna vecuma ir būtiska nozīme kopīgo vērtību veicināšanā un mācīšanā. Tā palīdz nodrošināt sociālo iekļaušanu, sniedzot katram bērnam taisnīgas iespējas gūt panākumus. Tā rada iespējas kļūt par aktīviem un kritiski domājošiem pilsoņiem un palielina izpratni par Eiropas identitāti.

Šī ieteikuma pamatā ir četri mērķi: kopīgu vērtību veicināšana visos izglītības līmeņos, iekļaujošākas izglītības sekmēšana, Eiropas dimensijas atbalstīšana mācībās, neskarot valstu prerogatīvas šajā jomā, kā arī atbalsta sniegšana skolotājiem un mācīšanai.

**Latvijas pozīcija:** **Latvija atbalsta Padomes ieteikuma projekta par kopīgu vērtību, iekļaujošas izglītības un Eiropas dimensijas mācībās veicināšanu apstiprināšanu** un tā mērķi - veicināt kopīgo vērtību mācīšanu jau no agrīna vecuma un visos izglītības un mācību līmeņos un veidos visa mūža garumā, sekmēt kvalitatīvu un iekļaujošu izglītību visiem izglītojamajiem, kā arī Eiropas dimensiju mācīšanā, tostarp skolēnu un skolotāju līdzdalību *e-Twinning* tīklā.

Latvija uzskata, ka izglītība ir galvenais faktors, nodrošinot cilvēku, tostarp personu ar invaliditāti, sociālo iekļaušanu un neatkarību. Izglītība ir nozīmīga ikviena indivīda dzīves kvalitātes nodrošināšanā un valsts ekonomiskajā attīstībā. Izglītības pieejamība nodrošināma visos dzīves posmos, tostarp vispārējai, t.i. pirmsskolas, pamatskolu, vidusskolu izglītībai, kā arī profesionālajai, augstākajai un pieaugušo izglītībai.

Latvija uzskata, ka atbalsts pedagogiem – nodrošinot profesionālās kompetences pilnveides iespējas, ir viens no priekšnoteikumiem iekļaujošas un kvalitatīvas izglītības nodrošināšanai, kā arī jaunu mācību pieeju ieviešanai.

**3. Padomes secinājumu projekts par virzību uz redzējumu par Eiropas izglītības telpu** – *apstiprināšana.*

2017. gada 14. novembrī EK publicēja paziņojumu “Eiropas identitātes stiprināšana ar izglītību un kultūru. 2017. gada 17. novembra sanāksmē Gēteborgā”, kā arī Eiropadomes 2017. gada 14. decembra secinājumos izglītība ir noteikta par augstas prioritātes jautājumu Eiropas politikas programmā un radīts impulss, lai šajā jomā panāktu ievērojamu progresu.

Padomes secinājumu projektā tiek sniegta Padomes atbilde uz 2017. gada 14. decembra Eiropadomes secinājumiem, piedāvājot galvenos satura un ieviešanas elementus, kā arī iezīmē pirmās kontūras tālākai ES sadarbībai šajā jomā.

Padomes secinājumu projektā norādīts, ka Eiropas izglītības telpai pamatā jābūt mūžizglītības principam, sākot ar pirmskolas izglītību līdz pat augstākajai izglītībai, ietverot arī profesionālo un pieaugušo izglītību. Tai jāveicina mobilitāte un sadarbība izglītības jomā, kā arī jāpalīdz dalībvalstīm modernizēt savas izglītības sistēmas. Dalībvalstis tiek aicinātas turpināt pētīt kopīgu redzējumu par Eiropas izglītības telpu, tostarp tās iespējamiem mērķiem un darbības jomu, kā arī tās saistību ar stratēģisko pamatu sadarbībai pēc 2020. gada.

Lai attīstītu Eiropas izglītības telpas vīziju, īpaša uzmanība jāpievērš tādiem tematiem kā *Erasmus +*, digitālās prasmes un izglītība, augstākā izglītība, kvalitatīva un iekļaujoša izglītība, valodu mācīšanās un kvalifikāciju atzīšana.

**Latvijas pozīcija:** **Latvija atbalsta** **Padomes secinājumu projekta par virzību uz redzējumu par Eiropas izglītības telpu apstiprināšanu**, un pozitīvi vērtē dokumentā iekļautās atsauces par to, ka Eiropas Izglītības telpa ir veidojama mūžizglītības kontekstā, kur profesionālā un pieaugušo izglītība, ir neatņemama tās sastāvdaļa.

Latvija īpaši atzinīgi vērtē sadaļā par “Eiropas universitātēm” iekļauto atsauci par to, ka šiem tīkliem ir jābūt ģeogrāfiski un sociāli iekļaujošiem, kas būs viens no galvenajiem novērtēšanas kritērijiem. Latvijas ieskatā būtu jādomā programmas līmenī, paredzot papildu punktus par gan EU-15, gan EU-13 augstākās izglītības iestāžu iesaisti aliansē. Būtu jānodrošina, ka pilotprojektā ir iesaistītas gan Baltijas valstu, gan Baltijas jūras reģiona valstu augstākās izglītības iestāžu alianses.

**4.** **Prezidentūras diskusiju dokuments “Augstskolu potenciāls reģionālajai izaugsmei un uzņēmējdarbības un inovatīvu prasmju veicināšanai” –** *diskusija.*

Diskusiju dokumentā uzsvērta augstskolu partnerību nozīme ekonomiski spēcīgāku reģionu veidošanā, cilvēkkapitāla attīstīšanā un reģionālo atšķirību risināšanā. Bulgārijas prezidentūras laikā rīkoto pasākumu diskusijās pārrunāta universitāšu un uzņēmumu partnerības stiprināšanas nozīme inovāciju radīšanā, tādējādi nodrošinot sociālo kohēziju un ES globālo konkurētspēju. Augstskolām vajadzētu būt cieši iesaistītām viedās specializācijas stratēģiju izstrādē un īstenošanā, jo augstskolas nodrošina zināšanu bāzi un veido jaunu produktu, pakalpojumu un tehnoloģisko risinājumu radīšanai nepieciešamo cilvēkkapitālu. Vienlaikus augstskolas sadarbojas ar politiku veidotājiem, uzņēmumiem un sabiedrību, veidojot loģisko un praktisko sasaisti starp izglītību, pētniecību, inovāciju un reģionālo politiku.

Diskusiju dokumentā minēts, ka augstākajai izglītība un pētniecība ir būtisks priekšnoteikums zināšanās balstītas un iekļaujošas sabiedrības veidošanā. Tās, nodrošinot pētniecībā balstītu zināšanu, prasmju un kompetenču attīstību, sagatavo darba tirgū pieprasītus augsti kvalificētus speciālistus, kā arī veicina demokrātijas un ES pamatvērtību saglabāšanos. Augstskolās veidojas inovāciju radīšanai nepieciešamā zināšanu bāze un pētniecības kapacitāte jaunu produktu un pakalpojumu attīstīšanai un sabiedrībai aktuālu problēmu risināšanai.

Tomēr pašlaik pastāv vairāki šķēršļi, kuru dēļ augstskolu iesaiste reģionu ekonomiskajā un sociālajā attīstībā nenotiek pietiekoši efektīvi. Viens no būtiskākajiem šķēršļiem ir tendence augstskolas uztvert tikai kā tām juridiski noteikto uzdevumu un pienākumu izpildītājinstitūcijas, nevis skatīties uz augstskolām kā nozīmīgiem reģionālajiem spēlētājiem, kas ne vien piesaista un veido jaunu cilvēkkapitālu, koncentrē zināšanas un atsevišķu jomu kompetenci un pētniecības infrastruktūru, bet arī padara reģionu pievilcīgāku gan kā uzņēmējdarbības vidi, gan dzīvesvietu, tādā veidā bagātinot reģionu kopumā. Papildu tam, augstskolu sadarbību ar dažādu nozaru uzņēmējiem, publisko pārvaldi un sabiedrību kavē tas, ka dažādas ministrijas nozaru rīcībpolitikas plāno un īsteno, neņemot vērā augstskolu potenciālo pienesumu reģionu attīstībā.

Diskusijām izvirzīti divi jautājumi:

* Kāda veida pasākumus un stimulus valdības un reģionālas iestādes var ieviest, lai stiprinātu augstākās izglītības iestāžu potenciālu reģionālajai attīstībai un uzņēmējdarbības un inovatīvu prasmju sekmēšanai?
* Kāda, Jūsuprāt, ir viedās specializācijas stratēģiju un attiecīgo instrumentu sinerģiju ietekme uz augstākās izglītības iestāžu lomas turpmāku izvēršanu un nostiprināšanu Eiropā?

**Latvijas pozīcija:**

 Latvija norāda, ka, lai veicinātu augstākās izglītības iestāžu potenciālu saistībā ar reģionālo attīstību un uzņēmējdarbības un inovatīvu prasmju sekmēšanu, augstākās izglītības iestādes (turpmāk - AII) un citas izglītības iestādes sadarbojas ar reģionālajām pašvaldībām vietējo un reģionālo attīstības stratēģiju izstrādē. Pašvaldībām ieteicams veidot pētnieciskās sadarbības projektus ar reģionālajām augstskolām, pasūtot augstskolām un pētniecības institūtiem veikt pašvaldības attīstības plānošanai nepieciešamus pētījumus, informācijas apkopošanu un datu analīzi. Ieteicams sadarboties arī ar citām pašvaldībām pētījumu augstskolām pasūtīšanai un kopīgu, starppašvaldību attīstības jautājumu risināšanai. Pašvaldību uzņēmumiem ieteicams veidot sadarbības projektus ar augstskolām un pētniecības iestādēm par pētniecības infrastruktūras pakalpojumu izmantošanu.

Gan horizontālo, gan sektorālo nozaru ministriju rīcībpolitikām ir jābūt integrētām ar reģionālās politikas plānošanu, ņemot vērā augstākās izglītības un pētniecības iestāžu potenciālu, novērtējot arī augstskolu starptautisko partneru potenciālo pienesumu reģiona attīstībā, attīstot pārrobežu pieredzes apmaiņas vai uzņēmējdarbības projektus. Latvijā ir ieviesta jauna uz rezultātiem balstīta augstākās izglītības finansēšanas sistēma, kas ietver trīs galvenos elementus: 1) pamatfinansējums (studiju un pētniecības veicināšanai augstskolā (AII)); 2) izpildes finansējums (pamatojoties uz AII veikto pētījumu rezultātiem) un pētniecība; 3) inovāciju finansējums (turpmākai AII attīstībai, tai skaitā specializācijas un specializēto profilu attīstībai). Otrs elements (pīlārs) ietver šādus AII kritērijus un aplēstos mērķus: ieguldījums cilvēkkapitāla attīstībā un atjaunošana pētniecībā un tehnoloģijās; pētniecības internacionalizācija, pētījumi, kas balstīti uz reģiona/valsts vajadzībām utt. Atbalsts STEM studiju programmu attīstībai ir arī jaunā finansēšanas modeļa jautājums.

Latvija īstenos jaunu programmu "Inovāciju granti studentiem", kas AII būs atvērta saskaņā ar ES struktūrfondu programmu “Izaugsme un nodarbinātība” (projektu īstenošana iestādēs tiks uzsākta 2018. gada rudenī). Programmas mērķis ir iesaistīt visu studiju līmeņu studentus inovatīvos projektos, kas attīsta uzņēmējdarbības prasmes un inovatīvās kompetences. AII īstenos projektus sadarbībā ar rūpnieciskajiem partneriem, zinātniskajām institūcijām vai citām augstākās izglītības iestādēm; projekta ilgums - ne vairāk kā 3 gadi.

Latvijai ir svarīgi izveidot ciešāku saikni starp zinātni (pētniecību) un AII, lai atbalstītu ilgtermiņa mērķa - pārejas no darbietilpīgas ekonomikas uz zināšanām balstītu ekonomiku - īstenošanu. Galvenās iniciatīvas kā ieguldījums jaunu inovāciju iespēju ieviešanas veicināšanā ir: (1) strukturālās reformas un pētniecības iestāžu izcilības veicināšana - pētniecības resursu koncentrēšana un pētniecības programmu izstrāde starptautiski konkurētspējīgiem pētniecības institūtiem un universitātēm (zināšanu centriem); (2) augstākās izglītības finansēšanas sistēmas reforma - darbības modeļa ieviešana, pētījumu integrēšana un pētījumu saskaņošana ar ilgtspējīgas ekonomiskās attīstības vajadzībām.

Latvija norāda, ka no 2015. gadā tiek ieviesta Viedās specializācijas stratēģija ar piecām specializācijas jomām: (1) zināšanu ietilpīga bioekonomika; (2) biomedicīna, medicīnas tehnoloģijas, biofarmācija un biotehnoloģijas; (3) viedie materiāli, tehnoloģijas un inženiersistēmas; (4) viedā enerģētika; (5) informācijas un komunikāciju tehnoloģijas. Lai nodrošinātu viedās specializācijas stratēģijas mērķu sasniegšanu, izstrādājot ieguldījumu programmas ES fondu, Valsts pētījumu programmu, Fundamentālo un lietišķo pētījumu programmās u.c., katra atbildīgā institūcija plānotajos iznākuma, rezultātu un ietekmes rādītājos kā stimulus iekļauj vienu vai vairākus viedās specializācijas rezultatīvos rādītājus, kurus plānots sasniegt.

Latvija uzskata, ka ir svarīgi veicināt AII lomu zināšanu trijstūrī un izstrādāt ilgtermiņa sadarbības platformu AII, uzņēmumiem un zinātniekiem, pamatojoties uz Viedās specializācijas stratēģiju. AII, kā Latvijas pētniecības un attīstības (P&A) sistēmā nozīmīgiem zināšanu centriem, šo mērķu sasniegšanai ir uzdevums attīstīt pietiekamu plašu un dažādu zināšanu bāzi, stiprināt uzņēmumu inovācijas kapacitāti, radīt zinātnes un tehnoloģiju cilvēkkapitālu, kas ir vietēji iesakņots un globāli saistīts, kā arī apvienot resursus visās nozarēs un reģionos.

**II Jaunatnes jomā**

**1. Padomes secinājumu projekts par jauniešu lomu drošas, saliedētas un saskanīgas sabiedrības veidošanā Eiropā** – *apstiprināšana.*

Secinājumu projektā tiek minēts, ka Eiropa ir viena no drošākajām vietām pasaulē. Tomēr Eiropas kā droša un mierīga kontinenta tēlu apdraud strukturāli jautājumi, tādi kā klimata pārmaiņas, dabas katastrofas, cilvēku tirdzniecība, ierobežotas darba iespējas un marginalizācija, kas skar arī jauniešus ES.

Daudzas Eiropas valstis pēdējā laikā ir piedzīvojušas augstus jauniešu bezdarba rādītājus un ar sociālo atstumtību saistītas problēmas. Rezultātā jauniešu grupas aizvien vairāk pievēršas tādām negatīvām izpausmēm kā populisms, propaganda, naida runa un ksenofobija, kurām ir potenciāls novest pie vardarbīga ekstrēmisma. Tādējādi ir svarīgi, lai jaunieši ne tikai saņemtu atbalstu, sākot apgūt tādas jaunas iespējas kā jaunās tehnoloģijas un digitalizācija, un stājoties pretī tādiem jauniem izaicinājumiem kā viltus ziņas un globalizācija, bet arī attīstītu kritiskās domāšanas prasmes un medijpratību.

Aizvien vairāk tiek atzīts, ka jaunieši ir pārmaiņu nesēji konfliktu novēršanā, sociālās iekļaušanas un taisnīguma veicināšanā, kā arī miera uzturēšanā. Miera un stabilitātes veicināšana prasa globālu partnerību starp visām ieinteresētajām personām un arī darbam ar jaunatni ir svarīga nozīme miera veidošanā un solidaritātes veicināšanā.

Darbs ar jaunatni, neformāla un ikdienējā mācīšanās ir ļoti svarīgi elementi jauniešu marginalizācijas un radikalizācijas novēršanas procesā. Papildus tam tas dod iespēju jauniešiem labāk izprast cilvēktiesības un demokrātiskas vērtības praksē. Jauniešu – jo īpaši to, kuriem ir mazāk iespēju, – aktīva un vienlīdzīga līdzdalība visos pilsoniskās un politiskās dzīves līmeņos ir būtisks priekšnoteikums mierīgu, saliedētu un vienlīdzīgu sabiedrību veidošanai. Svarīgi ir arī izskaust nabadzību un sociālo atstumtību, kas noved pie jauniešu marginalizācijas.

**Latvijas pozīcija: Latvija atbalsta Padomes secinājumu projektu par jauniešu lomu drošas, saliedētas un saskanīgas sabiedrības veidošanā Eiropā apstiprināšanu.**

Latvija atbalsta secinājumu projektā piedāvātās pieejas, īpaši uzsverot jauniešu un NVO sadarbības lomu starpkultūru dialoga veidošanā un medijpratības, kā arī kritiskās domāšanas lomu drošas un saliedētas sabiedrības veidošanā.

Latvija uzskata, ka ir jāturpina atbalstīt projektus, kas veicina sociālo iekļaušanu, popularizē ES kopīgās vērtības un sekmē dažādu kultūru savstarpējo izpratni.

Latvija atbalsta nepieciešamību veicināt un atbalstīt starpnozaru sadarbību un iniciatīvas, jo īpaši tādas, kurās iesaistās jaunatnes darba nodrošinātāji, izglītības iestādes, sociālie un nodarbinātības dienesti un sociālie partneri, kas jauniešiem palīdz iegūt un attīstīt dzīves prasmes, kas vērstas uz drošas un saliedētas sabiedrības veidošanu.

**2. Padomes secinājumu projekts par jauniešu lomu demogrāfisko problēmu risināšanā Eiropas Savienībā** *– apstiprināšana.*

Secinājumu projektā tiek minēts, ka ES pieaugošās iekšējās un starpvalstu migrācijas, iedzīvotāju novecošanās, reģionālās nestabilitātes dēļ un arī saistībā ar finanšu un ekonomiskās krīzes atskaņām saskaras ar demogrāfiskām problēmām.

Demogrāfiskās problēmas var īpaši ietekmēt jauniešus. Dažās ES dalībvalstīs jauniešu bezdarbs joprojām ir ievērojami augsts, neskatoties uz ES un nacionālā līmenī veiktajiem pasākumiem. Jaunieši var izlemt atstāt savu dzimto reģionu, lai studētu vai strādātu citā valstī dažādu iemeslu dēļ, piemēram, ekonomiskās krīzes seku, jauniešu bezdarba dēļ vai brīvas izvēles rezultātā, tiecoties pēc labākas personīgās un/vai profesionālās attīstības. Viņu izvēle dzīvot ārpus savas izcelsmes valsts var izraisīt negatīvu migrācijas bilanci un mazāku jauniešu skaitu iedzīvotāju vidū.

Tomēr jauniešu mobilitāte ir svarīgs instruments savstarpējas sapratnes un partnerības veicināšanā, turklāt tā arī vairo izpratni par Eiropas identitāti un vērtībām, tādējādi ļaujot dzīvot harmoniskā un līdztiesīgā sabiedrībā. Mācību mobilitāte var stiprināt jauniešu izpratni par to, kas ir aktīvs pilsoniskums un solidaritāte, kādas ir viņu tiesības un pienākumi, kā viņi atzīst un ievēro demokrātiskās vērtības un kultūras daudzveidību un kā viņiem tiek garantēta vārda un ticības brīvība.

Neatkarīgi no tā, vai jaunieši nolemj palikt uzņēmējvalstī vai atgriezties savā dzimtajā reģionā, viņiem būtu jānodrošina vajadzīgās prasmes, piemēram, saziņas, valodu un starpkultūru prasmes, kā arī vide, kurā viņi var sniegt ieguldījumu sabiedrībai ar jaunām prasmēm, kas iegūtas mobilitātes rezultātā.

Tādējādi darbs ar jaunatni ir viens no galvenajiem instrumentiem, lai attīstītu galvenās dzīves prasmes, kuras vajadzīgas, lai risinātu ekonomiskās, politiskās, sociālās un kultūras problēmas, kas varētu rasties jauniešu migrācijas rezultātā.

**Latvijas pozīcija: Latvija atbalsta Padomes secinājumu projekta par jauniešu lomu demogrāfisko problēmu risināšanā Eiropas Savienībā apstiprināšanu.**

Latvija atbalsta Padomes secinājumu projektā piedāvātās pieejas demogrāfijas jautājumu risināšanā, īpaši uzsverot aicinājumu, ka secinājumi tiek ņemti vērā izstrādājot jaunas stratēģiskās perspektīvās Eiropas sadarbībai jaunatnes jomā.

Latvija uzskata, ka ņemot vērā ievērojamo no Latvijas emigrējušo jauniešu skaitu un īpatsvaru kopējā jauniešu skaitā, ir nepieciešams diasporas jauniešus aktualizēt un apzināt kā atsevišķu jauniešu mērķgrupu gan datu uzskaitē, gan rīcībpolitikā (īpaši būtiski tādas aktivitātes, kas nodrošina saiknes ar mītnes valsti un dzīvesvietu pirms izceļošanas saglabāšanu, nostiprināšanu).

Latvija norāda, ka, lai sekmētu diasporas jauniešu iesaisti ekonomikas, kultūras un izglītības jomās, ir jāturpina informēt jauniešus par aktualitātēm mītnes zemēs dažādās nozarēs, sniedzot iespēju izzināt līdzdalības iespējas.

**3.** **Prezidentūras diskusiju dokuments “ES jaunatnes politikas turpmākās prioritātes” –** *diskusija.*

Viena no Bulgārijas prezidentūras prioritātēm ir *Eiropas un jauniešu nākotne*. Ņemot vērā, ka jaunieši ir tie, kuri veidos Eiropas nākotnes sabiedrību, Bulgārijas prezidentūra uzsver jauniešu kā virzītājspēka lomu ceļā uz ilgtspējīgu attīstību un vienlīdzību Eiropā.

Šogad noslēdzas esošā ES Jaunatnes stratēģijas, kuru Padome pieņēma 2009. gada novembrī Rezolūciju par atjauninātu regulējumu sadarbībai jaunatnes jomā. Tas nozīmē, ka nākamo mēnešu laikā būs iespēja pārdomāt un izvērtēt, kā uzlabot ES darbu ar jauniešiem un jauniešu labā. Veiktajā ES Jaunatnes stratēģijas starpposma novērtējumā atzīmēts, ka ir jāuzlabo vispārējā informētība par ES Jaunatnes stratēģiju un ka jaunajā ES Jaunatnes stratēģijā būtu vairāk jāņem vērā vietējā un reģionu līmeņa lēmumu pieņēmēju dažādās vajadzības, kā arī, pārskatot ES Jaunatnes stratēģiju, būtu jākonsultējas vispirms ar pašiem jauniešiem.

Kaut arī no 2017.gada maija Padomes secinājumos par stratēģiskajām perspektīvām Eiropas sadarbībai jaunatnes jomā pēc 2018.gada skaidri izriet, ka strukturētais dialogs ar jauniešiem, kas ieviests ar 2009. gada Padomes rezolūciju, ir jāuzlabo, tas tomēr ir noderīgs rīks, kuru izmantot, lai konsultētos ar jauniešiem. Tādējādi Strukturētā dialoga VI cikla “Jaunatne Eiropā: kas tālāk?” ietvaros pamatjautājums ir visu jauniešu labklājības veicināšana ar dzīvesprasmju attīstības palīdzību. Pirmās diskusijas Strukturētā dialoga VI cikla ietvaros notika ES Jaunatnes konferencē Igaunijas prezidentūrā, un nākamais solis tika sperts Bulgārijas prezidentūras laikā ES Jaunatnes konferencē šogad aprīlī. Pateicoties viedokļiem, kas tika izteikti konsultācijās ar 50 000 jauno eiropiešu, konferencē varēja konstatēt 11 tematiskās prioritārās jomas, kuras attiecīgi tika pārveidotas par Eiropas Jaunatnes mērķiem.

Ņemot vērā minēto, Bulgārijas prezidentūra aicina par jaunatnes jomu atbildīgos ministrus diskutēt par nākotnes prioritātēm sadarbībai jaunatnes jomā.

Diskusijām ir izvirzīti divi jautājumi:

- Kādas, pēc dalībvalstu uzskatiem, ir galvenās prioritātes ES turpmākajai sadarbībai jaunatnes politikas jomā?

- Kā šo prioritāšu īstenošanu var veicināt devums, kuru sniedz strukturētais dialogs (11 jaunatnes mērķi) un citas ieinteresētās personas?

**Latvijas pozīcija:**

Latvija atbalsta Bulgārijas prezidentūras izvirzīto diskusija tēmu, atzinīgi vērtējot sasaisti ar Strukturētā dialoga konferencē izvirzītajiem jaunatnes jomas mērķiem. Latvija uzskata, ka stratēģijas pamatā jābūt pašam jaunietim un viņa labklājības un dzīves kvalitātes celšanai, tieši viņa interesēm un vajadzībām, neaizmirstot par ES kopējām vērtībām, kas respektē cilvēka cieņu, brīvību, demokrātiju, vienlīdzību, tiesiskumu un cilvēktiesības, tostarp minoritāšu tiesības. Stratēģijai jābūt balstītai un fokusētai uz tādu mērķu sasniegšanu, kas ir reāli izpildāmi tās īstenošanas laikā. Stratēģijā līdz ar to nepieciešams definēt skaidru vīziju par sasniedzamajiem mērķiem un rādītājiem, lai izvairītos no nekonkrētības un nodrošinātu kvalitatīvu sasniedzamo mērķu un rādītāju izpildes uzraudzību. Latvija uzskata, ka būtiskākie jautājumi tuvākajā nākotnē ir demogrāfiskie izaicinājumi, nodarbinātības un uzņēmējdarbības veicināšana, jauniešu veselības uzlabošana, it īpaši garīgās veselības un jauno tehnoloģiju attīstība.

Latvija norāda, ka ir jāturpina Strukturētā dialoga process, bet tā ieviešana un īstenošana kopumā būtu jāvienkāršo, kā arī jādomā par atgriezeniskās saites principa uzlabošanu. Procesa ietvaros būtu nepieciešams sašaurināt izskatāmo tēmu loku un fokusēties uz konkrētu problēmu risināšanu. Tāpat ir jāņem vērā, ka jauniešu dzīvesveids un uzvedība saistībā ar sociālo un tehnoloģisko attīstību mainās, tāpēc ir svarīgi, lai darbā ar jaunatni turpinātu veidot jaunas metodes un pieejas, lai saprastu jauniešus un izveidotu kontaktu ar viņiem.

Būtiski arī turpmāk jaunu iniciatīvu un atbalsta pasākumu plānošanā iesaistīt tiešo mērķa grupu – jaunatnes organizācijas un NVO, kas veic darbu ar jaunatni –, lai nodrošinātu jauniešu interešu pārstāvniecību un dalību lēmumu pieņemšanas procesā. Nepieciešams, lai ES īstenotās jaunatnes politikas metodes būtu jauniešiem “draudzīgas”, tai skaitā to būtība jauniešiem tiktu izskaidrota viņiem saprotamā un uztveramā valodā.

Latvija atzīmē, ka *Erasmus+* programma noteikti ir jāturpina pēc 2020. gada kā izglītības programma, neiekļaujot to kohēzijas un nodarbinātības politikās un ka programmai ir jāstiprina starpnozaru sadarbība, īpaši piesaistot biznesa sektoru, lai veicinātu inovāciju attīstību jaunatnes jomā. Radošajai domāšanai un inovatīvām pieejamām jākļūst par programmas horizontālajām prioritātēm.

**III Sporta jomā**

**1. Padomes un Padomē sanākušo dalībvalstu valdību pārstāvju secinājumu projekts par to, kā ar sporta palīdzību veicināt ES kopīgās vērtības** – *apstiprināšana.*

Šajā secinājumu projektā ar Eiropas kopīgajām vērtībām tiek saprastas vērtības un principi, kas nostiprināti Līgumā par ES darbību. Šo secinājumu mērķis ir stiprināt savstarpējo izpratni par kopīgo vērtību jēdzienu dalībvalstu starpā, attīstīt piederības ES sajūtu, kā arī attiecīgā gadījumā veicināt minētās vērtības ārpus ES, vienlaikus radot stingru pamatu dialogam starp cilvēkiem pāri Eiropas robežām.

Padomes secinājumu projektā uzsvērts, ka ES un tās dalībvalstis saskaras ar nozīmīgiem ekonomiskiem un sociāliem izaicinājumiem, un, balstoties uz pētījuma par Eiropas identitāti rezultātiem, ES un dalībvalstis atzīst nepieciešamību sekmēt izpratni par kopīgajām vērtībām, īpaši jaunu cilvēku vidū, jo tas var efektīvi sekmēt piederības izjūtu ES. Sports var sniegt ieguldījumu ekonomiskajā un sociālajā kohēzijā, kā arī integrētākā sabiedrībā, izmantojot sporta potenciālu attiecībā uz sociālo iekļaušanu, integrāciju un vienlīdzīgām iespējām.

Padomes secinājumu projektā tiek atzīts, ka visiem cilvēkiem vajadzētu būt iespējai brīvi nodarboties ar sportu un justies kā daļai no sabiedrības, un dažādas ar sportu saistītas nozares var darīt to, ko tās spēj, lai sekmētu integrāciju, kā arī lai nodrošinātu vienlīdzīgas iespējas iesaistīties sportā un novērstu diskrimināciju un sociālo atstumtību. Tā kā sports ir universāla valoda, kuru visi saprot, informēšana par kopīgajām vērtībām un to akcentēšana ar sporta palīdzību, izmantojot inovatīvas neformālās un ikdienējās mācīšanās metodes, var palīdzēt novērst neiecietību, sociālo atstumtību. Sports var stiprināt vērtības dabiski un pozitīvā gaisotnē. Tādām vērtībām kā savstarpēja cieņa, godīga spēle, draudzība, solidaritāte, tolerance un vienlīdzība vajadzētu būt dabiskām visiem, kas ir iesaistīti sportā klubos, skolās, atpūtas sportā un profesionālajā sportā.

**Latvijas pozīcija:** **Latvija atbalsta Padomes un Padomē sanākušo dalībvalstu valdību pārstāvju secinājumu projekta par to, kā ar sporta palīdzību veicināt ES kopīgās vērtības, apstiprināšanu.**

Vērtību veicināšana caur sportu Latvijas ieskatā ir cieši saistīta ar sporta integritātes uzsvēršanu dažādos sporta jomas aspektos un aktivitātēs. Lai labāk izmantotu sporta pozitīvo potenciālu, tostarp iedzīvotāju izpratnes veicināšanā par vērtībām, sadarbība ar sporta organizācijām jāvērš divos galvenajos virzienos – (1) izpratnes veicināšana un atbilstošu iniciatīvu identificēšana un īstenošana, piemēram, sportistu kā pozitīvu vērtību tēlu potenciāla izmantošana, pārrobežu projektu iniciatīvas, piemēram, Eiropas Sporta nedēļa un iespējas Erasmus+ programmas ietvaros un (2) sportā iesaistīto personu izpratnes sekmēšana par sporta potenciālu vērtību veicināšanā. Latvija uzskata, ka šie aspekti ir veiksmīgi atspoguļoti Padomes secinājumu projektā.

Latvija atbalstaPadomes secinājumu projektā ietverto valstu valdību, sporta organizāciju un EK lomu atspoguļojumu ES vērtību veicināšanā ar sporta palīdzību atbilstoši to kompetencei.

**2.** **Prezidentūras diskusiju dokuments “Augstu sasniegumu sporta komercializācija un Eiropas sporta modeļa ilgtspēja” –** *diskusija.*

Diskusiju dokumentā aprakstīts jau sen iedibinātais Eiropas sporta modelis ar piramīdveida struktūru, kuras pamatā ir sporta klubi, kas nodrošina sporta organizēšanu vietējā līmenī un tādējādi tiem ir ļoti cieša saikne ar attiecīgo teritoriju un tās iedzīvotājiem. Diskusiju dokumentā arī norādīts, ka sportā Eiropā galvenokārt darbojas neprofesionāli un neapmaksāti brīvprātīgie, kuri ir atbildīgi par vairākumu no sporta pasākumiem Eiropā un kuriem sports ir tikai veids, kā pavadīt brīvo laiku un sniegt ieguldījumu sabiedrībai un vietējām kopienām.

Turpretim profesionālais/augstu sasniegumu sports strauji mainās un tam ir komerciāla vērtība kā izrādei. Plašsaziņas līdzekļu tiesību piekļūt sporta pasākumiem pārdošana ir radījusi milzīgu naudas pieplūdumu. Ieņēmumu plūsmai no plašsaziņas līdzekļu tiesībām un attiecīgi produkta pārdošanas tirgū ir tendence arvien vairāk koncentrēties uz nelielu skaitu augstu sasniegumu klubiem. Sekmīgie augstu sasniegumu klubi kļūst arvien lielāki un bagātāki. Tie patiesi attīstās pasaules mērogā, un tiem ir līdzjutēji visā pasaulē. Savukārt tie, kas nav daļa no elites, var atpalikt, nespējot konkurēt ar lielajiem klubiem.

Rodas jautājums – cik saderīgas minētās izmaiņas ir ar Eiropas tradicionālo sporta modeli, kurā klubi, kas sakņojas vietējās kopienās, īsteno patiesu sabiedrisko funkciju.

Diskusijām izvirzīti divi jautājumi:

- Vai augstu sasniegumu sporta straujā komercializācija un globalizācija apdraud Eiropas sporta modeļa elementus? Vai tas, ka ieņēmumi koncentrējas dažos augstu sasniegumu sporta klubos un sporta veidos, rada grūtības mazāk populāriem sporta veidiem un mazākiem sporta klubiem? Kā tas ietekmē sakarus starp sporta klubiem un to vietējām teritorijām un kopienām?

- Kā šos jautājumus var atrisināt? Ņemot vērā potenciālo ietekmi uz vietējām un reģionālajām kopienām, vai valdībai ir pienākums iejaukties?

**Latvijas pozīcija:**

Latvija atbalsta prezidentūrvalsts izvēlēto diskusijas tematu, kas vērtējams kā ļoti aktuāls īpaši valstīs, kurās darbojas diskusiju dokumentā minētie komerciāli īpaši veiksmīgie sporta klubi. Ņemot vērā sporta nozares organizācijas modeli Latvijā līdzīgi kā citās ES dalībvalstīs valsts būtībā neietekmē ar sportu saistītu ekonomikas dalībnieku darbību un peļņas gūšanu, ja tā notiek saskaņā ar normatīvajiem aktiem. Vienlaikus uzsverams, ka nozares harmoniska attīstība iespējama tikai līdzsvarota un pietiekama finansējuma pieejamības apstākļos.

Latvija uzskata, ka resursu koncentrēšanās atsevišķās komerciāli veiksmīgās sporta struktūrās potenciāli var negatīvi ietekmēt citu sporta veidu dažādību un attīstību. Vienlaikus jāsecina, ka sporta komercializācija ir likumsakarīgs process. Šajā procesā ir būtiski nepazaudēt sporta vērtību pamatus – godīguma principa ievērošanu (tostarp godīgas konkurences aspekts), caurskatāmības principu ievērošanu.

Latvija uzsver, ka īpaši bīstama ir galveno sporta godīgumu apdraudošu faktoru (manipulāciju ar sporta sacensībām un arī dopinga lietošanas) saikne ar peļņas gūšanas mērķiem sportā. Šie sportu apdraudošie faktori ir īpaši aktuāli augsti komercializētajos sporta veidos (teniss, futbols). Valstij sadarbībā ar sporta organizācijām ir būtiska loma izpratnes veicināšanā par apdraudējumiem un to novēršanu sportā.

Ņemot vērā Eiropas sporta modeli, saistībā ar šiem jautājumiem valstij būtu pamats vērtēt iesaistīšanos šo jautājumu risināšanā reaģējot uz sporta organizāciju nespēju pašregulēties. Pamatā pašām sporta organizācijām jānodrošina samērīgs regulējumu nozares iekšienē. Vienlaikus valdībām būtu arī jāsniedz ieguldījums konstruktīva dialoga veidošanā ar sporta nozares pārstāvjiem, uzsverot sporta sociālās lomas nozīmi un veicinot izpratni par nepieciešamību darboties, lai novērstu godīguma apdraudējumus sportā.

**Saskaņošana:**

Informatīvais ziņojums saskaņots attiecīgi ar Ārlietu ministriju, Kultūras ministriju, Labklājības ministriju un Vides aizsardzības un reģionālās attīstības ministriju.

**Latvijas delegācijas sastāvs**

Delegācijas vadītājs izglītības un jaunatnes sesijā: Izglītības un zinātnes ministrijas (turpmāk – Ministrija) valsts sekretāre L.Lejiņa.

Delegācijas vadītājs sporta sesijā: Izglītības un zinātnes ministrs K.Šadurskis.

Delegācijā: Ministrijas valsts sekretāre (sporta sesija) L.Lejiņa, un nozares padomniece S. Ozoliņa.

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

14.05.2018. 17:33

4291

Andžāne, 67047979, [agnese.andzane@izm.gov.lv](mailto:agnese.andzane@izm.gov.lv)